BANSKÁ BYSTRICA 26. októbra (SITA) – Na neurčito odročil dnes sudca Špeciálneho súdu v Banskej Bystrici hlavné pojednávanie s advokátom Danielom M. z Brezna. Ide o bývalého obhajcu údajného bossa banskobystrického podsvetia Mikuláša Č., ktorého špeciálny prokurátor obžaloval za korupciu pri žiadostiach o prepustenie z väzby. Spis predložia Najvyššiemu súdu (NS) SR, ktorý rozhodne o námietke zaujatosti vznesenej obhajobou proti sudcovi. Sudca sa nepovažuje za zaujatého.
Pojednávanie malo pokračovať výsluchom dvoch svedkov, ale tí sa zo zdravotných dôvodov ospravedlnili. Návrhy na ďalšie dokazovanie prokurátor nemal, obhajoba ich predloží po tom, ako sa spis vráti z NS.
Podľa obžaloby sa mal advokát v októbri 2004 dohodnúť so sudcom Krajského súdu v Banskej Bystrici Miroslavom M. (zomrel v novembri 2005), že za úplatok, s ktorým sa rozdelia, sudca prepustí z väzby dvoch obvinených. Advokát so sudcom mal vybavovať prepustenie z väzby aj pre trojicu obvinených z Liptova. Spolu s advokátom obžalovali aj ľudí, ktorí mu úplatky dali. Ide o brata a rodičov obvinených.
Hlavné pojednávanie sa začalo 11. októbra. Doteraz vypovedal obžalovaný Róbert Sch., jeho brat Peter a traja ďalší svedkovia. Róbert i jeho brat úplatok za vybavenie prepustenia z väzby popreli. Naopak, bývalý príslušník známej bezpečnostnej služby Mikuláša Č. zvanej Security 3, Slavomír S., jeho manželka a brat vyhlásili, že Daniel M. zobral od nich úplatok 300-tisíc korún. Korupciu advokáta potvrdil i ďalší bývalý zamestnanec Mikuláša Č. - Michal M. V kauze ako svedkovia vypovedali aj predseda Krajského súdu v Banskej Bystrici Ján Bobor a sudca Jozef Mikluš. Oboch predvolal prokurátor, pretože polícia zaistila ich telefonické rozhovory s nebohým sudcom Miroslavom M. podozrivým z korupcie. Korupciu za prepustenie z väzby syna manželov z Beňadikovej v okrese Liptovský Mikuláš potvrdil vo štvrtok i utajený svedok, ktorý vypovedal cez telemost.